**Imatge que conté text

Descripció generada automàticamentNota de premsa**

**El cicle de música experimental «El Generador» arriba a la quarta edició a Girona i a la Cellera de Ter**

* El cicle «El Generador» presenta cinc sessions de concerts-xerrades en què el públic podrà conèixer projectes artístics ben diferenciats que oferiran una petita mostra de la diversitat de maneres d’entendre i executar la música experimental
* Promogut per l’Associació Cultural Ameba i amb el suport de la Casa de Cultura de la Diputació de Girona, l’Ajuntament de Girona, l’Ajuntament de la Cellera de Ter i l’associació Som Música
* En aquesta edició hi participaran artistes consagrats de l’escena experimental: Amsia, Mercè Capdevila, Void, Eli Gras i Ivan Telefunken

# Girona, 8 de setembre de 2022

L’Associació Cultural Ameba promou el cicle d’experimentació sonora «**El Generador**», que en aquesta quarta edició portarà, entre els mesos de setembre de 2022 a gener de 2023, artistes consagrats de l’escena nacional experimental a la Casa de Cultura de la Diputació de Girona i a la Cellera de Ter. Són cinc sessions de concerts-xerrades de projectes artístics ben diferenciats que mostraran diverses maneres d’entendre i executar la música experimental.

La programació s’obrirà el dijous **15 de setembre** a les vuit del vespre a l’auditori Josep Viader de Girona amb **Amsia**,un artista de l’escena de la música experimental basca, qui treballa les tècniques del collage sonor utilitzant materials de diversos orígens, fonts sonores que provenen tant del sintetitzador com de l’ús dels vinils, del mostrejador o *sampler* o de les orquestracions MIDI. Aquests elements són presents en la cerca de l’impredictible que porta a terme Amsia per generar músiques amb un aire dramàtic i inquietant que ens submergeixen en un imaginari sonor desordenat i d’estranya bellesa.

La programació continuarà amb **Mercè Capdevila** (20 d’octubre), **Eli Gras** (15 de desembre) i **Ivan Telefunken** (19 de gener) a la Casa de Cultura. Enguany El Generador també se celebrarà a la Cellera de Ter amb l’actuació de Void el 17 de novembre, en què a més de l’habitual concert-xerrada hi haurà una activitat conjunta dels artistes i els combos d’alumnes de l’escola de música Som Música d’aquest municipi.

El cicle d’experimentació sonora, programat per Jordi Murillo, activista cultural i membre de l’Associació Cultural Ameba, ha rebut el suport de la Casa de Cultura de la Diputació de Girona, l’Ajuntament de Girona, l’Ajuntament de la Cellera de Ter i l’associació Som Música. «El Generador» no es limita a les actuacions, sinó que a través de les xerrades participatives convida el públic a integrar-se en l’acció i a conèixer i entendre millor aquesta forma d’expressió artística.

Totes les sessions tindran lloc els dijous a les vuit del vespre i les **entrades** seran gratuïtes, amb reserva prèvia. La reserva es pot fer a través de la pàgina de cada equipament o del blog de l’Associació Cultural Ameba (*http://amebacultura.blogspot.com*).

Per obtenir fotografies o més informació del cicle, cal contactar amb el programador, Jordi Murillo: [*meromerox@hotmail.com*](mailto:meromerox@hotmail.com)/ 678 308 221.

**Imatge que conté text

Descripció generada automàticamentPROGRAMA**

# Dijous 15 de setembre · 20 h · Casa de Cultura de Girona

# Amsia

Amsia és una figura amagada dins la desconeguda escena de la música experimental basca que, uns quants anys després de la seva eclosió, va protagonitzar una hègira cap a territoris més receptius que els de la cultura peninsular literal. Com el mateix músic diu, va ser l’enèsim intent de cercar la bellesa per mitjà del soroll i del so, en un lloc on la tradició i el folklore formen part del paisatge. Amsia treballa les tècniques del collage sonor emprant materials de diversos orígens, fonts sonores que provenen tant del sintetitzador com de l’ús dels vinils, del mostrejador o *sampler* o de les orquestracions MIDI. Aquests elements són presents en la cerca de l’impredictible que porta a terme Amsia per generar músiques amb un aire dramàtic i inquietant que ens submergeixen en un imaginari sonor desordenat i d’estranya bellesa.

# Dijous 20 d’octubre · 20 h · Casa de Cultura de Girona

# Mercè Capdevila

Mercè Capdevila és una pedagoga, pianista i compositora catalana especialitzada en els camps de la música instrumental i electroacústica. Es va endinsar en el camp de la música electroacústica amb el guiatge del mestre i compositor Gabriel Brncic, al Laboratori Phonos, de Barcelona, i va perfeccionar l’aprenentatge de composició amb Josep Maria Mestres Quadreny, Coriún Aharonián, Carmelo Bernaola, Luis de Pablo i Luigi Nono. El curs 1993-1994 va ser compositora invitada a l’estudi d’Aaron Copland a la School of Music Queens College, de la City University de Nova York. Es va especialitzar en el camp de la creació electroacústica, per bé que també es va dedicar a la música mixta i a la instrumental, i va participar en muntatges multidisciplinaris que combinaven la música amb la llum, el moviment, els raigs làser i la veu en recitals poètics. Alguns dels artistes amb què va treballar són Eloi Puig, la pintora Gabriela Vargas, la videoartista Ester Xargay, la dramaturga Eva Hibernia, el poeta Carles Hac Mor, la directora teatral Glòria Rognoni, els compositors Oriol Graus i Eduardo Polonio, l’escriptor Guillermo Ayesa, el pianista Jean Pierre Dupuy, l’actor Javier Palma i Egill Friedlaisson. La seva llista de composicions comprèn més de cent obres, entre les quals hi ha composicions per a cinta magnetofònica, cinta i sintetitzadors; combinació d’instruments (de vent, corda i teclat) amb electrònica, i manipulació de so en temps real, entre d’altres. Ha enregistrat dos discos amb composicions pròpies i ha participat en discos col·lectius. Les seves obres s’han divulgat internacionalment en nombrosos festivals i s’han interpretat, entre altres llocs, al Festival Varadero, de Cuba; a l’Europalia 85, de Bèlgica; al Festival Internacional de Música Contemporània d’Alacant, i també al Festival de Música Experimental de Bourges.

Va ser membre fundadora de l’Associació de Música Electroacústica d’Espanya (AMEE) i va formar part del patronat del Laboratori de Música Electroacústica PHONOS. És membre de l’Associació Catalana de Compositors.

# Dijous 17 de novembre · 20 h · Teatre Centre Cultural Parroquial, La Cellera de Ter

# Void

**David Viñolas (David Viñolas Trio, Funkystep & The Sey Sisters) i Carlos Martorell (Shoeg, Ensemble Topogràfic)**

Void va editar el primer treball, Terrarium, l'abril del 2019. En aquest primer treball van confluir les idees dels dos components: des del free jazz fins als sons FM més càustics.

Terrarium és una possible banda sonora d’una visita a un hivernacle virtual, amb ocells poligonals que et sobrevolen i una cascada generada a partir de la simulació de fluids. Dins d’aquest hivernacle, han fet un estudi botànic, d’on treuen els espècimens més particulars: plantes que tenen una vida pròpia, i que a càmera ràpida ens expliquen la seva evolució dins l’ecosistema. El treball el va enregistrar Pablo Miranda a La Isla (Barcelona), el 23 de novembre del 2018. La primera pista que van publicar va ser Phalaenopsis pantherina.

Terrarium és una de les infinites possibilitats d'aquest projecte basat en l'enllaç que els sensors de moviment que porta David Viñolas als canells proporcionene per tal de connectar el que passa a la bateria amb els sintetitzadors, i que deixa un espai ampli a la improvisació. Mentre que l'energia la posa Viñolas controlant tota l'execució, el codi que hi ha darrera de Void permet a Carlos Martorell donar-hi l'últim toc sonor i tancar un cercle que es retroalimenta constantment entre ells dos. Void és una iteració més del treball d'experimentació amb sensors de moviment que Martorell ha desenvolupat els últims anys per als altres projectes seues (Ensemble Topogràfic i Shoeg), a partir del seu interès per la unió entre moviment i so.

# Dijous 15 de desembre · 20 h · Casa de Cultura de Girona

# Eli Gras

L’artista multidisciplinària Eli Gras va començar la trajectòria en la música experimental al principi dels anys vuitanta. Ha publicat àlbums en solitari i al costat de Pelayo Arrizabalaga, Motor Combo i Obmuz, entre altres col·laboracions. Musicalment, ha recorregut un ventall de gèneres molt eclèctic que va des de l’art radiofònic, el noise, l’electropop, la música grega, el minimalisme, el folk i el coral fins a l’electroacústica, encara que sempre s’ha centrat en la improvisació lliure i l’art sonor. Dissenyadora i lutier experimental, ha creat instruments nous, edicions singulars i instal·lacions sonores i visuals. També ha treballat en camps com l’escriptura, el cinema d’animació o la producció i la comunicació d’esdeveniments. És editora del segell discogràfic La Olla Expréss i directora del Festival NoNoLogic.

# Dijous 19 de gener · 20 h · Casa de Cultura de Girona

# Ivan Telefunken

Ivan Telefunken presenta un espectacle amb música de *vanguarderia*, mambos bomba, calypsos per a l’apocalipsi i rock-and-rolls somnàmbuls. Ha acompanyat durant molts anys músics com Pascal Comelade, Albert Pla i Pau Riba, o els poetes Ajo i Enric Casasses. Va formar el grup Don Simon i Telefunken. Ara actua sota el seu propi nom.